യൂടൂബര്മാരാണെങ്കിലും നിയമലംഘനം അനുവദിക്കില്ല മുഖം നോക്കാതെ നടപടിയെന്ന് ഗതാഗത മന്ത്രി മലയാളം വ്ളോഗര്മാരായ ഇ ബുള് ജെറ്റ് സഹോദരങ്ങളെ പൊലീസ് കസ്റ്റഡിയിലെടുത്ത സംഭവത്തില് മോട്ടോര് വെഹിക്കിള് ഡിപ്പാര്ട്ട്മെന്റിന്റെ ഭാഗത്ത് തെറ്റ് ഉണ്ടെങ്കില് തിരുത്തുമെന്ന് ഗതാഗതമന്ത്രി ആന്റണി രാജു. യുട്യൂബര്മാരാണെങ്കിലും നിയമലംഘനം അനുവദിക്കില്ലെന്നും നിയമം ലംഘിച്ചാല് മുഖം നോക്കാതെ തന്നെ നടപടി സ്വീകരിക്കുമെന്നും മന്ത്രി വ്യക്തമാക്കി. ഇന്ന് രാവിലെയാണ് കണ്ണൂര് ആര്ടിഒ ഓഫീസില് സംഘര്ഷാവസ്ഥ സൃഷ്ടിച്ചതിന് വ്ലോഗര്മാരാ ഇ ബുള് ജെറ്റ് വ്ലോഗര്മാരെ പൊലീസ് അറസ്റ്റ് ചെയ്തത്. വാഹന മോഡിഫിക്കേഷനുമായി ബന്ധപ്പെട്ട് കഴിഞ്ഞ ദിവസം ഇവരുടെ വാന് കണ്ണൂര് ആര്.ടി.ഒ ഉദ്യോഗസ്ഥര് കസ്റ്റഡിയിലെടുത്തിരുന്നു. തുടര്നടപടികള്ക്കായി ഇവരോട് തിങ്കളാഴ്ച രാവിലെ ഓഫീസില് ഹാജരാവാനും ആവശ്യപ്പെട്ടിരുന്നു. ഇന്ന് രാവിലെ ഇരുവരും എത്തിയതിന് പിന്നാലെ സംഘര്ഷം ഉണ്ടായെന്നാണ് റിപ്പോര്ട്ട്. വാന് ആര്.ടി.ഒ കസ്റ്റഡിയില് എടുത്ത കാര്യം ഇവര് സാമൂഹ്യ മാധ്യമങ്ങളിലൂടെ അറിയിച്ചിരുന്നു. ഇതിന് പിന്നാലെ നിരവധി ചെറുപ്പക്കാര് ആര്.ടി.ഒ ഓഫീസില് എത്തി. തുടര്ന്നുണ്ടായ വാക്കുതര്ക്കമാണ് അറസ്റ്റില് കലാശിച്ചത്. സംഭവത്തിന് പിന്നാലെ കണ്ണൂര് ടൗണ് പൊലീസ് സ്ഥലത്ത് എത്തിയാണ് ഇരുവരെയും കസ്റ്റഡിയിലെടുത്തത്. വാഹനത്തില് വരുത്തിയിരിക്കുന്ന അനധികൃത രൂപമാറ്റങ്ങള്ക്ക് പിഴയായി 6400 രൂപയും മറ്റുള്ള വകുപ്പുകള് ചേര്ത്ത് 42,000 രൂപയോളം പിഴയും മോട്ടോര് വാഹന വിഭാഗം ചുമത്തിയിട്ടുണ്ട് എന്നാണ് റിപ്പോര്ട്ട്. എന്നാല് എം.വി.ഡിക്കെതിരെ തങ്ങള് ഒന്നും സാസാരിച്ചിട്ടില്ലെന്നും തങ്ങളെ ചതിച്ചതാണെന്നും ഫെയ്സ്ബുക്ക് ലൈവിലൂടെയ ഇ ബുള് ജെറ്റ് പറയുന്നു.